9-jarige pleeg selfmoord by skoolArgieffoto ŉ Negejarige leerder van ŉ laerskool in Mpumalanga het Vrydag op die skoolterrein sy eie lewe geneem. Jasper Zwane, woordvoerder van die departement, het bevestig die voorval het omstreeks 13:20 by die Khulamlambo Primary School in die Nkomazi- plaaslike munisipaliteit gebeur. “Die leerder het glo ŉ gordel gebruik om homself aan die dwarsstaaf van ŉ swaai op te hang,” het Zwane gesê. Hy het gesê beamptes van die departement het Vrydag die skool en die leerder se familie besoek kort nadat hulle van die voorval ingelig is. ŉ Span sielkundiges sal Maandag die skool besoek om berading te verskaf aan ooggetuies van die voorval en ander wat daardeur geraak word. “ŉ Mens kan jou nie indink dat so iets by ŉ skool kan gebeur nie. Ons betuig ons innige medelye aan die familie en die skool,” het Zwane gesê. Die departement sal ondersoek instel na die gebeure wat tot die tragiese voorval gelei het. Die leerder se familie word deur verteenwoordigers van die departement bygestaan.